બસ, આ જ બધાં અવલોકનો અમે પાંચે પણ કર્યાં. સરેરાશ છવ્વીસનાં અને આકસ્મિકપણે સરખો રસ ધરાવતાં અમે પાંચ મળ્યાં પણ એવી જ એક સોશિયલ ડિસ્કસન ફૉરમ ઉપર (ક્વૉરા ઇન્ડિયા). ભારતનાં ચાર ખૂણાનાં રાજ્યોમાંથી મિત્રતાના સેતુએ જોડાયેલાં અમે પાંચેએ નક્કી તો ત્યારે જ કરી નાખ્યું હતું કે એમ.બી.એ અને એમ.એસ. કોઈ કામનાં નથી, જો અમે અમારી રુચિને સમજી ના શકીએ તો. અને અંતે ઘણી બધી હિતેચ્છુ શિખામણોના અવરોધો વચ્ચે અમે અમારી છ ડિજિટ સૅલરી અને એમ. એન. સી. જોબને અલવિદા કરી દીધી.